b'\n_START_ARTICLE_\n\xc5\xbdupanska zveza\n_START_PARAGRAPH_\n\xc5\xbdupanska zveza je bila stanovska organizacija slovenskih \xc5\xbeupanov pred drugo svetovno vojno._NEWLINE_\xc5\xbdupani slovenskih ob\xc4\x8din so bili v Kraljevini SHS najprej organizirani v \xc5\xbdupanski zvezi za Slovenijo. Po ustanovitvi Ljubljanske in Mariborske oblasti se je ta razdelila na samostojni \xc5\xbdupansko zvezo za Ljubljansko oblast in \xc5\xbdupansko zvezo za Mariborsko oblast. Po ustanovitvi Dravske banovine leta 1929 pa sta se obe \xc5\xbeupanski zvezi spet zdru\xc5\xbeili v enotno organizacijo: \xc5\xbdupansko zvezo za Dravsko banovino._NEWLINE_7. septembra 1931 so na ljubljanskem magistratu organizirali I. kongres mest in trgov Dravske banovine, na katerem so zastopniki slovenskih mest in trgov razpravljali o polo\xc5\xbeaju in delu, ki so ga od ve\xc4\x8djih ob\xc4\x8din zahtevali nova dr\xc5\xbeavna ureditev in novi zakoni po 3. septembru 1931, ko je kralj Aleksander izdal oktroirano ustavo. Na kongresu so sklenili, da bodo ustanovili Zvezo mest in trgov Dravske banovine, v kateri naj bi se \xc5\xbeupani ve\xc4\x8djih slovenskih ob\xc4\x8din organizirali posebej. Konec leta 1931 pa je pri\xc5\xa1lo do politi\xc4\x8dnih zamenjav na \xc5\xbeupanskih polo\xc5\xbeajih in 3. januarja 1932 so se novi \xc5\xbeupani organizirali v okviru nove \xc5\xbdupanske zveze za Dravsko banovino. 10. junija 1932 so na seji te nove \xc5\xbeupanske zveze ustanovili Odsek \xc5\xbdupanske zveze za mesta in trge, ki je prevzel naloge na\xc4\x8drtovane Zveze mest in trgov Dravske banovine. Vzporedno s to novo \xc5\xbeupansko zvezo je \xc5\xa1e vedno obstajala tudi stara \xc5\xbeupanska zveza, toda ta je s \xc4\x8dasom zamrla._NEWLINE_29. decembra 1936 so potem v Ljubljani izvedli ustanovni ob\xc4\x8dni zbor nove t. i. \xc5\xbdupanske zveze, ki se je videla v tradiciji tiste, ki je obstajala \xc5\xbee pred letom 1932. Za predsednika \xc5\xbdupanske zveze so izvolili \xc5\xbeupana ob\xc4\x8dine Kamnik Ferdinanda Novaka, ki je bil pred tem \xc5\xbee predsednik stare \xc5\xbdupanske zveze za Dravsko banovino.'